Document ID: 32005R1954

ΚΑΝΟΝΙΣΜΌΣ (ΕΚ) αριθ. 1954/2005 ΤΗΣ ΕΠΙΤΡΟΠΉΣ
της 29ης Νοεμβρίου 2005
για την τροποποίηση του κανονισμού (ΕΚ) αριθ. 796/2004 σχετικά με τη θέσπιση λεπτομερών κανόνων για την εφαρμογή της πολλαπλής συμμόρφωσης, της διαφοροποίησης και του ολοκληρωμένου συστήματος διαχείρισης και ελέγχου που προβλέπονται στον κανονισμό (ΕΚ) αριθ. 1782/2003 του Συμβουλίου για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς, καθώς και για παρέκκλιση από τον κανονισμό (ΕΚ) αριθ. 1782/2003, όσον αφορά την καταβολή της ενίσχυσης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1782/2003 του Συμβουλίου, της 29ης Σεπτεμβρίου 2003, για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς και για την τροποποίηση των κανονισμών (ΕΟΚ) αριθ. 2019/93, (ΕΚ) αριθ. 1452/2001, (ΕΚ) αριθ. 1453/2001, (ΕΚ) αριθ. 1454/2001, (ΕΚ) αριθ. 1868/94, (ΕΚ) αριθ. 1251/1999, (ΕΚ) αριθ. 1254/1999, (ΕΚ) αριθ. 1673/2000, (ΕΟΚ) αριθ. 2358/71 και (ΕΚ) αριθ. 2529/2001 (1), και ιδίως το άρθρο 28 παράγραφος 3 και το άρθρο 145 στοιχείο γ),
Εκτιμώντας τα ακόλουθα:
(1)
Ο κανονισμός (ΕΚ) αριθ. 796/2004 της Επιτροπής (2) ορίζει μέθοδο για τον υπολογισμό των διαφόρων μειώσεων, οι οποίες ενδέχεται να πρέπει να επιβληθούν ως προς τις άμεσες ενισχύσεις που διέπονται από τον κανονισμό (ΕΚ) αριθ. 1782/2003. Η μέθοδος αυτή πρέπει να διασαφηνιστεί. Για το σκοπό αυτό, πρέπει να καθοριστεί η σειρά εκτέλεσης των υπολογισμών των πιθανών μειώσεων.
(2)
Τα άρθρα 64, 70, 71 και 143β του κανονισμού (ΕΚ) αριθ. 1782/2003 προβλέπουν τον καθορισμό δημοσιονομικού ανωτάτου ορίου από την Επιτροπή για κάθε άμεση ενίσχυση που καλύπτεται από το εν λόγω κανονισμό. Πρέπει να θεσπιστούν διατάξεις, ώστε να προσδιορίζεται αν και σε ποιο βαθμό έχει σημειωθεί υπέρβαση αυτών των δημοσιονομικών ανωτάτων ορίων. Κατά τη διαδικασία αυτή, ο υπολογισμός της υπέρβασης πρέπει να μην υφίσταται τις συνέπειες παρατυπιών που μπορούν να αποδοθούν σε μεμονωμένους αιτούντες ενίσχυση.
(3)
Τα άρθρα 10 και 11 του κανονισμού (ΕΚ) αριθ. 1782/2003 προβλέπουν μειώσεις και, ανάλογα με την περίπτωση, αναπροσαρμογές όλων των άμεσων ενισχύσεων που πρόκειται να καταβληθούν για ένα ημερολογιακό έτος, για λόγους διαφοροποίησης και δημοσιονομικής πειθαρχίας, αντίστοιχα. Οι αντίστοιχες εκτελεστικές διατάξεις πρέπει να προσαρμοστούν στη νέα σειρά εκτέλεσης των υπολογισμών των μειώσεων κατά τη διαδικασία υπολογισμού του ποσού ενίσχυσης που θα καταβληθεί στους γεωργούς.
(4)
Στο άρθρο 79 του κανονισμού (ΕΚ) αριθ. 796/2004 καθορίζεται μέθοδος για να προσδιορίζεται αν έχει συμπληρωθεί το κατώτατο όριο των 5 000 ευρώ που αναφέρεται στο άρθρο 12 του κανονισμού (ΕΚ) αριθ. 1782/2003. Η μέθοδος αυτή πρέπει να προσαρμοστεί στη νέα σειρά εκτέλεσης των υπολογισμών των μειώσεων.
(5)
Πολλά κράτη μέλη αντιμετωπίζουν δυσκολίες στην οριστικοποίηση των μέτρων που απαιτούνται για την εφαρμογή των καθεστώτων ενισχύσεων τα οποία θεσπίστηκαν με τον κανονισμό (ΕΚ) αριθ. 1782/2003. Για το λόγο αυτό, πρέπει να επιτραπεί στα κράτη μέλη, κατά παρέκκλιση των διατάξεων του άρθρου 28 παράγραφος 2 του κανονισμού (ΕΚ) αριθ. 1782/2003, να καταβάλλουν τις ενισχύσεις σε δύο δόσεις στις περιπτώσεις αυτές. Ωστόσο, για την προστασία των οικονομικών συμφερόντων της Κοινότητας, τα κράτη μέλη πρέπει να καταβάλλουν την πρώτη δόση μόνο μέχρι του ποσού για το οποίο έχει ήδη τεκμηριωθεί η επιλεξιμότητα και το οποίο είναι σαφές ότι δεν υπερβαίνει το συνολικό πληρωτέο ποσό.
(6)
Λόγω της αλλαγής της σειράς υπολογισμών για τον προσδιορισμό των μειώσεων κατά τη διαδικασία υπολογισμού των ποσών των άμεσων ενισχύσεων, ορισμένα κράτη μέλη πρέπει να προσαρμόσουν τα οικεία συστήματα διαχείρισης των αντίστοιχων καθεστώτων ενισχύσεων. Για να μην προκαλέσουν, επομένως, οι προσαρμογές αυτές καθυστερήσεις στις πληρωμές για το έτος 2005, πρέπει να επιτραπεί στα κράτη μέλη, όσον αφορά ορισμένα καθεστώτα ενισχύσεων, να εφαρμόσουν για πρώτη φορά τη νέα σειρά εκτέλεσης των υπολογισμών των μειώσεων στις αιτήσεις ενίσχυσης που θα υποβληθούν για το έτος 2006.
(7)
Τα μέτρα που προβλέπονται από τον παρόντα κανονισμό είναι σύμφωνα με τη γνώμη της επιτροπής διαχείρισης άμεσων ενισχύσεων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 796/2004 τροποποιείται ως εξής:
1)
Το άρθρο 71 αντικαθίσταται από το ακόλουθο κείμενο:
«Άρθρο 71
Σώρευση μειώσεων
1. Σε περίπτωση όπου μια κατάσταση έλλειψης συμμόρφωσης συνιστά επίσης παρατυπία, με αποτέλεσμα να καλύπτεται από την επιβολή μειώσεων ή αποκλεισμών σύμφωνα τόσο με το κεφάλαιο Ι, όσο και με το κεφάλαιο ΙΙ του τίτλου IV:
α)
οι μειώσεις και οι αποκλεισμοί σύμφωνα με το κεφάλαιο Ι του τίτλου IV επιβάλλονται ως προς τα αντίστοιχα καθεστώτα ενισχύσεων·
β)
οι μειώσεις και οι αποκλεισμοί σύμφωνα με το κεφάλαιο ΙΙ του τίτλου IV επιβάλλονται ως προς το συνολικό ποσό των ενισχύσεων που πρόκειται να χορηγηθούν στο πλαίσιο του καθεστώτος ενιαίας ενίσχυσης και άλλων καθεστώτων ενισχύσεων, τα οποία δεν υπόκεινται στις μειώσεις ή τους αποκλεισμούς που αναφέρονται στο στοιχείο α).
Οι μειώσεις και οι αποκλεισμοί που αναφέρονται στο πρώτο εδάφιο επιβάλλονται σύμφωνα με τη διαδικασία του άρθρου 71α παράγραφος 2.
2. Με την επιφύλαξη του άρθρου 6 του κανονισμού (ΕΚ) αριθ. 2988/95 του Συμβουλίου (3) οι μειώσεις και οι αποκλεισμοί δυνάμει του παρόντος κανονισμού δεν θίγουν τις πρόσθετες κυρώσεις που επιβάλλονται κατ’ εφαρμογή άλλων διατάξεων του κοινοτικού ή του εθνικού δικαίου.
2)
Παρεμβάλλεται το ακόλουθο άρθρο 71α:
«Άρθρο 71α
Επιβολή των μειώσεων
1. Τα κράτη μέλη υπολογίζουν το ποσό της ενίσχυσης, η οποία πρόκειται να καταβληθεί σε γεωργό στο πλαίσιο καθεστώτος στήριξης που περιλαμβάνεται στον κατάλογο του παραρτήματος I του κανονισμού (ΕΚ) αριθ. 1782/2003, τηρώντας τους όρους του εκάστοτε καθεστώτος στήριξης και λαμβάνοντας υπόψη, εάν χρειάζεται, την υπέρβαση της βασικής έκτασης, της μέγιστης εγγυημένης έκτασης ή του αριθμού ζώων για τα οποία ο παραγωγός δικαιούται πριμοδότηση.
2. Για κάθε καθεστώς ενισχύσεων, οι μειώσεις ή αποκλεισμοί συνεπεία παρατυπιών, εκπρόθεσμης υποβολής αιτήσεων, παράλειψης δήλωσης αγροτεμαχίων, υπέρβασης των δημοσιονομικών ανωτάτων ορίων, διαφοροποίησης, δημοσιονομικής πειθαρχίας και μη τήρησης της πολλαπλής συμμόρφωσης επιβάλλονται, εάν χρειάζεται, με τον ακόλουθο τρόπο και την ακόλουθη σειρά:
α)
Για τις παρατυπίες, επιβάλλονται οι μειώσεις ή αποκλεισμοί που προβλέπονται στο κεφάλαιο I του τίτλου IV ή, ανάλογα με την περίπτωση, στο άρθρο 138 του κανονισμού (ΕΚ) αριθ. 1973/2004.
β)
Το ποσό που προκύπτει από την εφαρμογή του στοιχείου α) χρησιμοποιείται ως βάση για τον υπολογισμό των ενδεχόμενων μειώσεων που επιβάλλονται συνεπεία εκπρόθεσμης υποβολής αίτησης, σύμφωνα με τα άρθρα 21 και 21α του παρόντος κανονισμού.
γ)
Το ποσό που προκύπτει από την εφαρμογή του στοιχείου β) χρησιμοποιείται ως βάση για τον υπολογισμό των ενδεχόμενων μειώσεων που επιβάλλονται συνεπεία παράλειψης δήλωσης αγροτεμαχίων, σύμφωνα με το άρθρο 14 παράγραφος 1α του παρόντος κανονισμού.
δ)
Στην περίπτωση των καθεστώτων ενισχύσεων που απαριθμούνται στο παράρτημα I του κανονισμού (ΕΚ) αριθ. 1782/2003, για τα οποία έχει καθοριστεί δημοσιονομικό ανώτατο όριο σύμφωνα με το άρθρο 64 παράγραφος 2, το άρθρο 70 παράγραφος 2, το άρθρο 71 παράγραφος 2 και το άρθρο 143β παράγραφος 7 του ίδιου κανονισμού, τα κράτη μέλη αθροίζουν τα ποσά που προκύπτουν από την εφαρμογή των στοιχείων α), β) και γ).
Για καθένα από τα ανωτέρω καθεστώτα ενισχύσεων, προσδιορίζεται συντελεστής με διαίρεση του ποσού του αντίστοιχου δημοσιονομικού ορίου διά του αθροίσματος ποσών που αναφέρεται στο πρώτο εδάφιο. Εάν ο συντελεστής που προκύπτει υπερβαίνει τη μονάδα, εφαρμόζεται συντελεστής ίσος με το 1.
Για τον υπολογισμό της ενίσχυσης που πρόκειται να καταβληθεί στον μεμονωμένο γεωργό στο πλαίσιο καθεστώτος ενισχύσεων για το οποίο έχει καθοριστεί δημοσιονομικό ανώτατο όριο, το ποσό που προκύπτει από την εφαρμογή των στοιχείων α), β) και γ) πολλαπλασιάζεται επί το συντελεστή που προσδιορίζεται σύμφωνα με το δεύτερο εδάφιο.
ε)
Οι μειώσεις συνεπεία της διαφοροποίησης, που προβλέπονται στο άρθρο 10 του κανονισμού (ΕΚ) αριθ. 1782/2003 και, ανάλογα με την περίπτωση, επιβάλλονται σύμφωνα με τον κανονισμό (ΕΚ) αριθ. 1655/2004 της Επιτροπής (4), καθώς και η μείωση λόγω της δημοσιονομικής πειθαρχίας, που προβλέπεται στο άρθρο 11 του κανονισμού (ΕΚ) αριθ. 1782/2003, εφαρμόζονται επί του ποσού ενίσχυσης που προκύπτει από την εφαρμογή των στοιχείων α), β), γ) και δ).
στ)
Το ποσό ενίσχυσης που προκύπτει από την εφαρμογή του στοιχείου ε) χρησιμοποιείται ως βάση για τον υπολογισμό των ενδεχόμενων μειώσεων που επιβάλλονται συνεπεία μη τήρησης της πολλαπλής συμμόρφωσης, σύμφωνα με το κεφάλαιο II του τίτλου IV του παρόντος κανονισμού.
3)
Το άρθρο 77 αντικαθίσταται από το ακόλουθο κείμενο:
«Άρθρο 77
Βάση υπολογισμού της μείωσης
Το ποσό της μείωσης σύμφωνα με το άρθρο 10 του κανονισμού (ΕΚ) αριθ. 1782/2003 υπολογίζεται με βάση τα ποσά των άμεσων ενισχύσεων που δικαιούνται οι γεωργοί και σύμφωνα με τη διαδικασία του άρθρου 71α του παρόντος κανονισμού ή, στην περίπτωση των καθεστώτων ενισχύσεων που περιλαμβάνονται στον κατάλογο του παραρτήματος Ι του κανονισμού (ΕΚ) αριθ. 1782/2003, αλλά δεν εμπίπτουν στο πεδίο εφαρμογής του τίτλου ΙΙΙ ή IV του ίδιου κανονισμού, σύμφωνα με τις ειδικές νομοθετικές διατάξεις που ισχύουν για τα καθεστώτα αυτά.».
4)
Στο άρθρο 79 παράγραφος 1, το πρώτο εδάφιο αντικαθίσταται από το ακόλουθο κείμενο:
«Για να προσδιοριστεί αν έχει συμπληρωθεί το κατώτατο όριο των 5 000 ευρώ που αναφέρεται στο άρθρο 12 του κανονισμού (ΕΚ) αριθ. 1782/2003, λαμβάνεται υπόψη το συνολικό ποσό των άμεσων ενισχύσεων που θα έπρεπε να χορηγηθούν, πριν από την επιβολή τυχόν μειώσεων λόγω διαφοροποίησης σύμφωνα με το άρθρο 10 του εν λόγω κανονισμού ή, στην περίπτωση των καθεστώτων ενισχύσεων που περιλαμβάνονται στον κατάλογο του παραρτήματος Ι του ίδιου κανονισμού, αλλά δεν εμπίπτουν στο πεδίο εφαρμογής του τίτλου ΙΙΙ ή IV αυτού, σύμφωνα με τις ειδικές νομοθετικές διατάξεις που ισχύουν για τα καθεστώτα αυτά.».
Άρθρο 2
Για το έτος 2005, επιτρέπεται στα κράτη μέλη, κατά παρέκκλιση των διατάξεων του άρθρου 28 παράγραφος 2 του κανονισμού (ΕΚ) αριθ. 1782/2003, να καταβάλουν σε δύο δόσεις τις ενισχύσεις βάσει των καθεστώτων στήριξης που αναφέρονται στο παράρτημα I του ίδιου κανονισμού, εφόσον το απαιτούν οι διοικητικές δυσχέρειες στις οποίες προσέκρουσε η πρώτη εφαρμογή των εν λόγω καθεστώτων στήριξης.
Η πρώτη δόση μπορεί να καταβληθεί μόνο μέχρι του ποσού για το οποίο έχει ήδη τεκμηριωθεί η επιλεξιμότητα, με τη διενέργεια ελέγχων σύμφωνα με τον κανονισμό (ΕΚ) αριθ. 796/2004, και εφόσον δεν υπάρχει κίνδυνος το ποσό της συνολικής ενίσχυσης, που δεν έχει ακόμη προσδιοριστεί, να είναι μικρότερο από την πρώτη δόση.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται στις αιτήσεις ενίσχυσης που αφορούν τα μετά την 1η Ιανουαρίου 2005 έτη.
Ωστόσο, τα κράτη μέλη μπορούν να αποφασίσουν να μην εφαρμόσουν το άρθρο 1 του παρόντος κανονισμού στις πληρωμές που θα πραγματοποιηθούν για το έτος 2005 βάσει του καθεστώτος ενιαίας ενίσχυσης που καθορίζεται στον τίτλο III του κανονισμού (ΕΚ) αριθ. 1782/2003 και των καθεστώτων ενισχύσεων που καθορίζονται στα κεφάλαια 1 έως 7 του τίτλου IV του ίδιου κανονισμού.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Νοεμβρίου 2005.

Labels: 5
6